إيلون ماسك (تزاد ف 28 يونيو 1971) هو بزناس و مستتمر ف تكنولوجيا، و مهندس. عندو لجنسية ديال جنوب إفريقيا و كانادا و لميريكان، وهو لمؤسس و رئيس تنفيدي و شاف ديال لمهندسين و لمصميين ديال شركة سپيس إيكس؛ مشارك ف تأسيس شركة تيسلا و مدير تنفيدي و مهندس منتج ديالها؛ شارك ف تأسيس شركة نيورالينك؛ المؤسس ديال شركة ذا بورينݣ كامپاني؛ مشارك ف تأسيس ؤپن إيي آي وواحد من روآسا د مجلس لإدارة ديالها؛ مشارك فتأسيس شركة پايپال. ف ديسمبر 2016 كان تكلاسا هو 21 فاللائحة د فوربس ديال أقوى الناس فالعالم. إيلون ماسك، ب تروة كاتقدّر ب 336 مليار دولار، هوّا دابا ماشي غير أكتر شخص مرفّح ف لعالام، مي ف لغالب أغنى شخص ف تّاريخ د بنادم. مجموعة د لحرايفية ديال تّبزنيس كيعتاقدو بلي ماسك غادي يولي ف سّنوات جّاية أول تريلياري ف تّاريخ. إيلون ماسك تزاد و تربا ف پريطوريا ف جنوب أفريقيا، ومشا ل كانادا ملي كانت عندو 17 عام باش يقرا ف جامعة كوينز، و من بعد عامين تحول لجامعة پينسلفينيا، و تما خدا لإجازة ديالو ف لاقتصاد من مدرسة وارتون و إجازة خرة ف لفيزيك من مدرسة لفنون و لعلوم، و بدا كيوجد دوكتورا ديالو ف لفيزيك تطبيقية و علم لمواد ف لجامعة د ستانفورد ف 1995 ولكن خرج من لقراية من بعد يومين باش يلتاحق ب لمسار ديالو ف لأعمال لحرة.